Bidestveanîna mafên neteweyî 
yên gelê Kurd di çarçoveya 

îranek Demokratîk û Federalî de 


108’mîn Salvegera Rojnamegeriya Kurdî 


Hejmar: 38 
30’êApr 2006 
Buha: 150 Tûmen 


Rojnameya panzdehrojî ya siyasî, çandî û giştî 



Di 22.04.1898'an de bo cara yekemîn 
Kurd bûn xwediyê Rojnameyê. Yekemîn 
rojnama Kurdî bi navê KURDISTAN hate 
derxistin. Ev gava girîng û dîrokî ji aliyê 
rewşenbîrê zana û nemir Miqdad Midhed 
Bedirxan ve hate avêtin. R. 2 


Partiya Demokrat ya Kurdistana Iranê diweşîne 



"IAEA"ê rapora xwe ya nû da Konseya Ewlekariya NY û da zanîn: 

ÎRAN XEBATÊN XWE 
YÊN ETOMÎ DIVEŞÊRE 

Mihemed Elberadeî, Serokê Ajansa 
Navneteweyî a Vejena Etomî, piştî bi 
dawîhatina dema diyarîkirî bi îranê ji bo 
sekinandina bernamên dewlemendkirina 
Uraniyûmê, rapora xwe di vê derheqê de 
pêşkêşî Konseya Ewlekarî ya NY'ê kir û tê 
de tekezê dike ku îran guh bi tu xwastên 
Rêxistina Vejena Etomê ji bo eşkere 
kirina armancên xwe di vê derheqê de 
nedaye. 

Ji aliyê din jî Serok Komarê îranê, 
Mehmûd Ehmedînejad da zanîn ku 
dewleta wî tu biha û pûteyekê bi 
biryarnameyên Konseya Ewlekariyê li ser 
xebatên Etomî yên xwe nade! 

Raya giştî ya cîhanê bidestxistina 
Uraniyûma zenşînkirî û çekên Etomî ji 
aliyê Komara Islamî bi gef û tirseke 
mezin bo ser ewlekariya cîhanê dizane. 
Rayedarên îranê jî berdewam xebatên 
xwe yên nepenî û veşartî ên çendîn salî 
her didomînin. Bê guman rojên berê 
Konseya Ewlekariya NY dê li ser kiryarên 
îranê biryarê bigre û renge ceza ji îranê 
re bihê diyarî kirin. 



Pîrozbahiya Rêzdar Mistefa Hicrî Bi Boneya Hilbijartina 
Dubare Ya Birêz Celal Talebanî Bo Serok Komariya îraqê 



Zor birêz cenabê Mam Celal! 

Tevî silav û hurmetan 

Hilbijartina dubare ya cenabê te ji aliyê 
Parlemana îraqê bo Serok Komariya vî welatî 


cihê keyfxweşiya me û hemû 
dilsoz û dostên gelê Kurd e. 

Bi vê hincetê em germtirîn 
pîrozbahiyên xwe pêşkêşî te 
yê rêzdar dikin û hêvîxwazin 
ku di bin sîbera jêhatî û 
ezmûnên binirx yên salên 
xebat û serkirdatiya te de, 
îraq ber bi aramî, tenahî û 
avadaniyê ve biçe û gelên 
îraqê jî di bextewerî û 
biratiyê de bijîn. 

Partîya Demokrat ya 
Kurdistana îranê 
Sekreterê Gîştî 
Mistefa Hicrî 
Parîs 

23 . 04.2006 

03 . 02.1385 


Mayîn Bikujên Veşartî 
Û Ne Diyar 


Di salê de 20 
hezar kes li cîhanê 
bi sedema teqîna 
mayînê dibine 

gorî.... R. 3 



Demokrasî, Biha û Piratîka Wê 

Beşa 26 

Merca gihîştin bi 


yekdengiyê hebûna 


şans û mafê wekhev 


li beşdarî di diyalog 
û guftûgoyên civakî 
de ye. R. 4 



Erdhejeke siyasî ya din di 
Rojhilata Navîdn de 


Partiya Hemasê bi 
serekvtian xwe di 
hilbijartina 
Parlemana Filistînê 
de wekî erdhejekê 
Rojhilata Navîn 
hejand.... r. 5 




Hevpeyvîn di rûpelên 6-9'an de 


Zimanzan û Ferhengkarê Kurd 
Zana Farqînî di hevpeyvînekê 
bi Agirî re 


HIQÛQ Û DADMENDÎ 


Tekûzkirin û 
edilandina rêbazên 
civakî yên ku bi egera 
ahengdariya civakê 
tên amadekirin, wekî 
dadê tên binavkirin... 





J 


R. 10 

SIYASI 


108’mîn Saliya Rojnamevaniya Kurdî 


D i 22.04.1898'an de bo cara 
yekemîn Kurd bûn xwediyê 
Rojnameyê. Yekemîn rojnama 
Kurdî bi navê KURDISTAN hate 

derxistin. Ev gava girîng û dîrokîji aliyê 
rewşenbîrê zana û nemir Mîqdad 
Midhed Bedirxan ve hate avêtin. 
Rojnama KURDISTAN li bajarê Qahîreya 
welatê Misrê, wate li derveyî tixûbên 
Kurdistanê (Sirgûnê) hate weşandin. 
Lewra 22'yê Nîsana her salekê wekî 
salvegera Rojnamegeriya Kurdî bi 
awayekî berfireh tê pîroz kirin. Di 
salvegera vê boneya pîroz de neteweya 
Kurd rêzê ji ked, zehmet û xizmeta ne 
jibîrkirî ya bavê Rojnamevaniya Kurdî, 
Miqdad Midhed Bedirxanê mezin digirin. 

Bi giştî malbata Bedirxaniyan gelek 
xizmetên berbiçav pêşkêşî neteweya Kurd 
kirine. 

Lê çima yekemîn rojnama Kurdî li 
nava axa biyaniyan derket û dûr ji welatê 
xweyî hate derxistin? Dewleta Osmanî ji 
bilindbûna dengê azadîxwaziya neteweya 
Kurd û şiyarbûna Kurdan ditirsiya û rê 
nedida ku rewşenbîrên Kurd bi azadî û 
serbestî karê weşan û medyayê bikin. 
Dewleta Osmanî zext ji bo Misrê anî û 
rojnama KURDISTAN bi neçarî hate 
qedexe kirin. Piştre KURDISTAN li bajarên 
Swîsra û Londonê xebatên xwe hetanî 
hejmara 31'an meşand. Ebdulrehman 
Bedirxan birayê Miqdad Midhed Bedirxan 
piştî wî, karê KURDISTANê birêve dibir. 



Miqdad Midhed Bedirxanê mezin bo 
cara yekemîn bi derkirina Rojnama 
KURDISTAN, Kurd kire xwediyê 
Rojnameyê 

Ji ber bindestbûna neteweya Kurd li 
her 4 parçeyên Kurdistanê û meşandina 
siyaseta asîmilasiyon û helandina çand 
û kultura Kurdîji aliyê dewletên 
desthiltdar bi ser Kurdistanê, her ji 


dema li dayîkbûna yekem rojnama Kurdî 
hetanî îro Rojnamegeriya Kurdî rastî 
dijwarî, êş, asteng, qedexebûn û êrîşên 
cur bi cur hatiye. 

Rojname wekî amûreke malbata 
ragihandinê di sedsala 17'an de 
derketiye holê û hetanî niha her 
berdewam e û roj bo rojê nûjentir û 
pêşketîtir bûye. Bê guman 
Rojnamegeriya Kurdî kêmasiyên xwe 
yên taybet hene. Ew jî ji ber vê çendê 
ye ku tu delîve û derfeteke jêhatî ji bo 
pêşdebirina çand, ziman, kultur û aliyên 
din ên nasnameya neteweyî bi Kurdan 
nehatiye dayîn û kurd ne xwediyê 
desthilateke xweyî bûne. Nimûna berçav 
pêşveçûyîna Rojnamegeriya Kurdî di bin 
siya hikûmeta azad û Federal ya 
Herêma Kurdistana îraqê ye ku gelek 
bidestxistin û pêşketinên mezin û 
afirandinên^baş û hêja hatine kirin. Li 
Kurdistana îraqê ya azad de jî 
Rojnamegeriya Kurdî kêmasî û 
lawaziyên taybet ên xwe hene . Em 
hêvîdarin ku bi mifah wergirtin ji 
delîveya desthilata Kurdî xizmetên 
zêdetir di vê derheqê de bihêne kirin. 

Di 108'mîn salvegera Rojnamevaniya 
Kurdî de em wekî malbata weşana Agirî 
hêvî dikin ku neteweya Kurd jî li hemû 
parçeyên Kurdistanê di xurtkirin û 
pêşketîkirina hêza çaremîn ya 
demokrasiyê yanî medya û ragihandin 
bi hemû amûrên têkildar ên wê bigihîje 
rojên herî geş û nûjen û Rojnamegeriya 
Kurdîjî di nava çapemeniyên din yên 
neteweyên cîhanê reng û dengê xwe 
hebe. 


Semînara Derbeyek Di Bin Navê Şoreşa Çandî De 


S eet 15'ê piştînîvroya roja şemî 2'ê 

Banemera 1385(22.04.2006)'an, semînara 

Derbeyek di bin navê Şoreşa Çandî de ji 

aliyê Yekîtiya Xwendekarên Demokrat a Kurdistana 
îranê bi hilkevta salroja kudetaya çandî, ku bû 
sebebê daxistina zanîngehên îranê hetanî midehê 3 
salan, hate lidarxistin. 

Di vê semînarê de bingehên hizrî û bandora wê 
derbeyê li ser bizava xwendekarî û her wiha civaka 
îranê bi giştî bal hate kişandin. 

Hejmarek ji xwendekarên zanîngeha Silêmanî, 
Koyê, Hewlêrê û her wisa çend kes ji Mamostayên 
zanîngehan di vê semînarê de pişikdar bûn. 

Seretaya semînarê bi sirûda neteweyî a Ey 
Reqîb û deqeyek bêdengî bo canê paqij yê şehîdên 
rêya azadiya Kurdistanê hate dest pêkirin. Piştî vê 
kekê Erfan Rehnimûn, endamê Desteya 
Damezirandina YXDK îranê bo bixêr hatin kirin ji 
mêvanan û vekirina semînarê çend gotinek pêşkêş 
kir. Pişter kekê Kerîm Perwîzî, Sekreterê YXDK 
îranê gotarek li jêr navê bingehên fikrî yên 
derbeya çandî a 59'an pêşkêş kir ku di wê gotarê 
de qala çawaniya pêkanîna navend (stad)a Şoreşa 
Çandî kir û bal kişande ser çelengî û kar û xebatên 
vê navendê ku navhatî bûn ji: 


Mihemed Cemîl Kulahî 



1. Perwerdekirina 
mamostayan û wergirtina 
kesên jêhatî û hêjayê 
ders(wane) gotinê di zanîngehê 
de li gorî ramanên desthilata 
Îslamî ya îranê. 

2. Wergirtina xwendekarên 
ku li gorî pîvanên rejîmê tên 
hilbijartin. 

3. Îslamîkirina rewş û 
atmosfera zanîngehê û 
guhertinên bernameyên bîr û 
fikrî yên zanîngehê. 


Di doma semînarê de gotara 
Bandorên Şoreşa Çandîji ser 
tevgera xwendekarî ya îranê ji 

aliyê Mihemed Cemîl Kulahî, endamê 
YXDK îranê hate pêşkêş kirin ku tê de 
îşare bi çend encaman ku di derbeya 
çandî de derketin holê kir. 

Piştre kekê Hejar Rehîmî endamê 
Desteya Rêveber ya YXDK îranê 
gotara Şoreşa Çandî îşareyek bo 
selefiyeta nûjen xwend. 

Di beşeke din ji karê semînarê de 
gotara Şoreşa Çandî û jînosayda 
çandî di Kurdistanê de ji aliyê kekê 
Rambud Lutfpûrî ejidamê Desteya 
Rêveber ya YXDK îranê hate 
pêşkeşkirin. Wî di gotara xwe de qala 
wan guhertinên hizrî û civakî kir ku 
bûne sebebê serkeftina wê şoreşê. 

Li pey bêhnvedaneke kurt de 
panêleke pirs û bersivan li ser gotaran 
pêk hat ku beşdarên semînarê bi 
çelengî tê de beşdarî kirin. 

Semînar seet 18:30'ê êvar bi dawî 
hat. 

Têdîtin: Deqa gotarên vê 
semînarê di malpera taybet ya 
Agirî de tên belav kirin 

Mayîn Bikujên Veşartî Û Ne Diyar 


Azad Kurdî 

Di salê de 20 hezar kes lî cîhanê bi 
sedema teqîna mayînê dibine gorî. 

êxistina Neteweyên Yekbûyî, roja 
4'ê Avrîlê, wekî Roja Cîhanî ya 
Xebat Dijî Mayînên Bin Erd li nav 
kiriye. Armanc ji diyarîkirina vê 
rojê ji aliyekê pêşkevtinên di warê 

paqijkirin û ji holê rakirina mayînan û ji 
aliyeke din jî tirsa mayînên bicih mayî di 
welatên cîhanê de bide xuya kirin. 

Diyarîkirina rojekê di salê de wek Roja 
Cîhanî ya Xebat Dijî Mayînan, di zêdetir ji 
80 welatên cîhanê de, ji aliyê Neteweyên 
Yekbûyî, giringiyek xasmanî heye û vê 
rastiyê jî ji me re diselimîne ku tevî bi dawî 
hatina şer li piraniya welatan, hêşta 
mayînên çandî û telikên teqînê, gef û 
tirseke mezin bo ser jiyana xelkê wan 
welatane ne. 

Peymana herî mezin ya navneteweyî li 
dor qedexekirina berhemanînê, enbarkirin, 
veşartin, bikaranîn û firotina mayînên dijî 
kesî û ji nav birina wan, bi peymana 
Otawa bi nav û deng e ku di sala 1997'an 
de, li welatê Kunadayê hate lidarxistin û 
Rêxistina Neteweyên Yekbûyî weke 
konvansiyoneke navneteweyî ji bo 
qedexekirin û ne bikaranîna mayînan 
pesend kir. 

Karnameya Komara Îslamî ya îranê 
derheq nehêlana mayînan 

îran piştî welatê Mîsrê, duyemîn welatê 
cîhanê di warê hebûna herî zêde ya qasê 
mayînên ne teqandî tê hesibandin. Li gor 
rapora Wezareta Hundir ya Komara Îslamî 
a îranê, di sala borî de 76 milyon mayînên 
ne teqiyayî li Rojavayê îranê bicih mane. 
Piraniya mayîn û madeyên teqînê di îranê 
de, di navbera tixûbên Bakûra Rojava, 
Rojava û Başûrê Rojavayê îranê hilketine. 
Tixûb yan hidûdek ku her 4 parêzgehên 
Kurdakincî û çend^bajarên Erebakincî yên 
Başûra Rojavayê îranê bi xwe ve digire. 
Mayîn û telikên teqînê ku di çaxê şerê 8 
salî yê îran û îraqê de hatine bi kar anîn, 
hetanî niha ne hatine paqij kirin. Li cjorî 
rapora Wezareta Hundir ya Komara Îslamî 
a îranê, pitir ji 3 milyon hektar ji erdên 
bajarên sînor ên Rojavaya îranê mayîn 
hatine çandin. 

Serbarê pejirandina biryarnameya 
598'an ya Neteweyên Yekbû^î û dawî pê 
hatina şer di navbera îran û îraqê de, li 
sala 1988'an, beşeke berfireh ji deverên 
mayînrêjkirî hêşta nehatine paqij kirin. 

Heta sala 1997'an, tenê 50 hezar hekter ji 
herêmên mayînrêjkirî hatine paqij kirin. Di 
van 8 salên dawiyê de jî, me xebat û 
projekteke wisan ji berpirsiyarên rejîmê bo 
ji holê rakirina mayînan di îranê de 
nedîtiye. Eva di halekê de ye û her wekî 
berê jî hate bas kirin, pêtirî 3 milyon 
hektar erd û axa mayînrêjkirî di îranê de 
heye. Pêvajoya paqijkirina mayînan dide 
xuya kirin ku Komara Îslamî ya îranê 
bûdce û îmkaneke gelek kêm ya malî û 
mirovî û wd ji bo vê armancê terxan kiriye. 


Hemû tîxûbên Kurdistana îranê 
mayînrêjkirî ne 

Bi sedema hilkevta warê demografî 
ya Kurdistana îranê li ser xalên sînor 
yên Rojavayê îranê, roj nine ku em di 
deng û basan de nebihîstin ku di yek ji 
bajarên Kurdistana îranê de, kesek yan 
çend kes bi sebebê teqîna mayînan 
jiyana xwe ji dest nede, yan endamek 
yan çend par ji laşê xwe ji dest nedin. 

Kurdistan herêmeke paşdemayî û 
bêpar di nava welateke paşverû de ye. 
Civatên xelkê Kurdistanê bi sedema 
bêkarî, jarî, destkurtî û nebûnê, bi 
armanca peydakirina debara malbatên 
xwe, neçar in her gav seredan û hatin 
û çûna tixûban bikin û bi barbirin û 
kasibkariyê jiyana xwe ya dijwar 
bimeşînin. Lê hemû rojê nûçeyê girtin, 
dest girtin bi ser alavên wan, kuştin, 
siqetbûn û wd negihîje guhê me. Ji vê 
çendê nexweştir eva ye, em dibînin 
hinek ji kasibkarên zehmetkêş yên 
Kurd, seba teqe lêkirina hêzên rejîmê li 
bajar û gundên sînor jiyana xwe bext 



dikin. 

Parêzgehên îlam, Kirmaşan, 
Azerbaycana Rojava, Kurdistan û 
Xozistanê qasê herî zêde ya mayînên ne 
teqiyayî hene ku ji van 5 parêzgehane, 

4 parêzgeh Kurdakincî ne. Em dikarin 
bibêjin tixûbê her çar parêzgehên ku 
Kurdistana îranê pêk tînin, mayînrêjkirî 
ne. Gelê Kurd li bajarên Şino, Pîranşar, 
Dîvandere, Serdeşt, Ormiye, Pave, 
Nexede, Bane, Merîvan û tev bajarên 
parêzgehên Kirmaşan û îlam tevî xetera 
tirsdar ya mayînan berbirû ne. 

Di vê navberê de parêzgeha îlamê, 
rûbej-a herî zaf ya herêmên mayîn çandî 
yên îranê pêk tînm. îlamê 430 kîlometr 
tixûbê hevbeş bi îraqê re heye û bi 
gotina berpirsyarên rejîmê pitir ji yek 
milyon û heft sed hektar, herêma mayîn 
çandî li^xwe girtiye. Piştî şer tenê di 
bajarê îlamê de 800 kes bi sedema 
teqîna mayînê hatine kuştin û 1300 kes 


SIYASÎ 

jî birîndar û nivîşkan bûne. Li gorî gotina 
Parêzgarê îlamê, piştî hilweşîna rejîma 
Bees li îraqê heta niha di parêzgeha 
îlamê de 300 kes hatine kuştin û bi 
dehan kes jî birîndar bûne. Herwiha 
bajarên Şino, Pîranşar û Serdeştê jî, 
hejmarek zaf goriyên teqîna mayînan di 
salê de hene. Li gorî gotina Rojnamevanê 
Kurd, Xusro Kurdpûr ji Bokanê, bi 
awayekî g[ştî di her rojekê de li seranserê 
Rojavaya îranê, nêzîk bi 22 kes seba 
teqîna mayîn û telikên teqînan birîndar 
dibin û hinek ji wan jî tên kuştin. 

Teqîna mayîn û teqemeniyên din, ji bo 
rûniştiyên bajar û gundên Kurdistana 
îranê wekî tişteke edetî û normal jê 
hatiye. Serbarê vê rastiyê ku rejîmê tu 
cjirîngiyek ji bo bajarên Kurdistanî yên 
îranê di warên siyasî, aborî, civakî, çandî 
û wd ... de nedayiye, lê amade ye bi 
milyon Dolaran sermayê ji bo alîkarî û 
piştevanî ji hêzên tundrew û terorîst û 
maytêkirin di kar û barên hundir yê 
welatên din biserfîne. Di halekê de em 
dibînin ku di bajarên Kurdistana îranê de 
rojane bi dehan kes bi sedema teqîna 
mayînan, diyariya şerê kêmaniya radîkal 
ya Xumeynî û karbidestên din yên 
Komara Îslamî tên kuştin û birîndar dibin, 
lê rejîmê tu balek bi vê pirsgirêkê nedaye 
û ne hazir e ku di xebateke bilez de 
mayînan paqij bike û xelkê Kurdistanê jî 
çi din nebin goriyê mayînan. Ji hemûyan 
ecêbtir eva ye ku berpirsiyarek Wezareta 
Parastina rejîma Komara Îslamî, vê 
dawiyê da zanîn ku renge xebata ji nav 
birinê û paqijkirina herêmên mayînrêjkirî 
yên Rojava yên îranê 5 deh salan demê 
bixwaze yanî hetanî 50 salên din em 
divêt kuştin, birîndar bûn û nivîşkanbûna 
xelkê sivîl û zehmetkêş bibin. 

Niha di hinek welatan de ku mayîn tê 
de hene, bi alîkarî û piştgiriya rêxistinên 
navneteweyî, pêşketineke xuya di warê 
paqijkirina meydanên mayînan, bidestve 
hatiye. Em dikarin qala welateke wekî 
Efxanistanê bikin ku çendîn salan tûşî şer 
bibû û heyemek e bi alîkariya rêxistinên 
navneteweyî, pareke zaf ji herêmên 
mayîn çandî, paqij kiriye. 

Heta em li benda gav û xebatên 
Komara Îslamî ya îranê ji bo hilgirtin û ji 
nav birina mayînan bin, hemû rojekê em 
dê şahîdê kuştin, birîndarbûn û kêm 
endambûna xelkê îranê û di vê navberê 
de pitir ji tevan Kurdan bibin. Lewra 
hewce ye daxwaza hevkarî û piştgiriyê ji 
rêxistinên navneteweyî û NGO'ê mirovhez 
ji bo beşdariya çeleng û aktîv ya wan di 
vî warî de û çêkirina welateke bêmayîn û 
madeyên teqemeniyê bihê kirin. 

Heke kasibkar, barber, cotkar, pezdar, 
xelkê sivîl û wd... ji ber hebûna mayînan 
û madeyên teqînê tirs û nigeranî hene û 
jiyan û kar û xebata wan tevî tirs û 
xeterê barbirû kiriye, neheq ninin. Heke 
xelk mayînan bikujên veşartî û nepenî li 
nav dike, evane û gelek egerên din vê 
yekê ji bo me re diselimîne ku divêt 
agehdar û hişyarê vê xetera mezin û bê 
çareserî ji aliyê Komara Îslamî ya îranê 
bibin û pitir gavên micid û erênî bo 
bavêjin. 

SIYASI 


Demokrasî, Biha û Piratîka Wê 


(Beşa 26) 


Kurmanc Hakkî 
kurmanchakki@yahoo.com 


i hejmara berê de wekhevî û pakî 
û her wisa erkê dadperweriyê li 
demokrasiya delîberatîv de li gor 
teoriyên "Rawls" hatin şirovekirin. 
Hate gotin ku di civaka rêxistî de 

konfilîktên civakî û exlaqî li rêya gotûbêj û 
gengeşeyên vekirî ku tê de hemû endam û 
aliyên civakê beşdar dibin, tên çareser 
kirin. Di demokrasiya delîberatîv de 
gotûbêjên eşkere dibin hegera pêkhatina 
yekdengiya nisbî ya welatiyan li ser 
pirsgirêkên pêwendîdar bi civakê û 
biryardanê. Merca gihîştin bi yekdengiyê 
hebûna şans û mafê wekhev li beşdarî di 
diyalog û guftûgoyên civakî de ye, yên ku 
di çarçoveya normên diyarîkirî de cî bi cî 
dibin. Di vê hejmarê de em doma mijara 
xwe şirove dikin: 

Mafên demokratîk di demokrasiya 
delîberatîv a kevin û modern de 

Di demokrasiya delîberatîv de ev mafên 
ku li gor teoriya "Dahl" de cih nakin, tên 
naskirin. Li gor"Dahl" (1989) bingehê 
mafan li ser esasê neçariya wan tê 
hesibandin. Ew bi xwe jî li ser vê bawerê 
bû ku hin maf hene ku bi awayên 
demokratîk tên berevanî kirin û hin jî hene 
nahên berevanî kirin. Ew mafên ku bi 
awayê demokratîk tên şirove kirin, bi 
demokrasiya antîk yan demokrasiya 
kevin tê nas kirin û yên din jî bi 
demokrasiya modern. Nivîskarê Fransî 
"Benjamin Constant" (1819) ew pênaseye 
dabeş kiriye. Li gor "Lagerspetz" (1998) 
demokrasiya antîk mafên giştî yê welatiyan 
diparêze û demokrasiya modern mafên 
takekesiyê diparêze. Bingehê demokrasiya 
antîk li ser têgihîştina kilasîk ji 
demokrasiyê ye. Her wisa komarxwaz 
piştgiriyê ji demokrasiya nûjen dikin. 

Mafên demokrasiya antîk di rastî de mafê 
beşdarî kirin li van pirsên ku pêwendî bi 
biryarên giştî re hene, tê pênase kirin. 
Mafên demokrasiya nûjen ji bilî mafên jor 
qala wan hate kirin, mafê xwedîtî, mafê 
parastina kesayetiya takekes û her wisa 
mafê serbestiya hilbijartin yan 
nehilbijartina dîn û ol ji xwe digire. 

Li gor baweriya "Dahl" demokrasiya 
bikar dikare li hember pirsa milkiyeta 
taybetî 1 jî biryarê bide. Ew dipirse çima 
biryara li ser bingeha piraniya deng nikare 
dest li milkiyeta taybtî wer bide? Li gor 
demorkrasiya prosêdûralîzmê, biryarên 
han dikarin ji rêya metodên normal bên cî 
bi cî kirin. 

Teoriya "Proseurale Dahl" mafên 
welatiyan bi awayekî berfireh wek 
têgihîştina Lîberalîstan li demokrasiyê di 
xwe de cih nade. Li gor lîberalîstan mafê 
takekes û berfirehbûna wê merca proseyên 
demokrasiyê ye. Bi vî awayî mafê takekes 
nabe girêdayî bi biryarên giştî be. Li gor 


lîberalîstên destûrî (constitutionalist) 
mafên takekesî divêt li destûr û yasaya 
bingehîn a welatan bê parastin. 

Demokrasiya delîberatîv dikare ji bo 
çareserkirina dijberiya lîberalîzm û 
demokrasiyê derbarê mafên bingehîn 
dijberiyên nû nîşan bide. Mafê bingehîn di 
demokrasiya delîberatîv da li ser wê hatiye 
damezrandin ku bingehên biryaran divêt bi 
awayekê be ku aliyên civakê bi awayekî 
dadperwerane bikarin pêk bihên. Bo mînak 
"Joshua Cohen" (1997, 1998) pirsa 
hilbijartina ayîn û wijdanê ku dikarin bi 
mafên demokratîk yên nûjen li nav bikin, 
şirove dike. Li gor wî qedexekirina mafê 
serbestiya ayîn dibe hegera vê yekê ku 
giştgirbûna biryara demokrasiya 
delîberatîv bikeve bin pirsê. Eger bihê û 
alîgirên tundrew yên ayînekê di 
hilbijartinan de serkevin û bixwazin 
serbestiya ayînî yan mafên kêmaniyan 
sinûrdar bikin, girûpa han divêt bi xwe jî 
amade be ku serbestiyên xwe ji dest bide. 
Eva karek gelek zehmet e û ji ber wê jî 
sinûrdarkirina hizr û serbestiya ayînî di 
demokrasiya delîberatîv de nahê 
pejirandin. 

Di şûna sinûrdarkirina mafê serbestiya 
ayînî û wijdanî demokrasiya delîberatîv hin 
normên din pêşniyar dike, yên ku li gor 
şiroveya "Dahl" nahên qebûl kirin. Ji bilî vê 
yekê, demokrasiya delîberatîv demokrasiya 
antîk berfireh dike û ew mafên ku "Dahl" 
qala wan dike wek bingehê hewce yê 
demokrasiyê bihêztir dike. 

Encama raya giştî 

Hebûna diyaloga giştî û vekirî dê bi sê 
curan bikare kar bike ser prêfirênsa 
welatiyan. Li berî her tiştekê diyaloga 
vekirî dibe hegerê vê yekê ku dîtina mirov 
li ser pirsgirêkan berfirehtir dibe û dibe 
hegera vê yekê ku aliyên çewt ên 
pirsgirêkan cem welatiyan bihê şirovekirin 
û bi vî awayî welatî xwe li biryarên şaş 
diparêzin. Ya dudûyan eva ye ku bi 
diyaloga vekirî û eşkere hebûna 
argûmentên cur bi cur dibe hegera wê 
yekê ku welatî bikarin ew dîtinên dijhev li 
hev cuda bikin û xwe li hilbijartina 
dijayetiyê biparêzin. Taybetmendiya sêyem 
eva ye ku bi hebûna diyaloga vekirî ku 
dibe hegera wê yekê berjewendiyên 
takekesan bi awayekê bihên kom kirin ku 
bikarin hemberî dîbatên civakê raweste. 
Rewşa han dibe hegera wê yekê ku 
beşdarên diyalogê rewşa mirovên din jî 
berçav bigirin û berjewendî û rewşa xwe li 
gor berjewendî û rewşa derdora xwe 
berçav bikin. Taybetmendiya sêyem 
çewaniya kar tê kirina diyaloga vekirî li ser 
mirov bi awayekî berfireh nîşan dide û dibe 
hegera wê yekê ku mirov di her bas û 
dîbatekê de dadperwerî û giştgîriya 
mijaran berçav bigire. 

îdeala diyaloga vekirî a demokrasiya 
delîberatîv bi destveanîna hevhizrî ya giştî 
ye. Di jiyana rastî de îmkana wê yekê nine 



ku bihêztirîn argûmênta civakîjî 
bikare hevdengiyê di nava civakê de 
pêk bîne û dengê %100 bi dest 
bixe. Di basa demokrasiya 
delîberatîv de bi vî awayî bikaranîna 
hevdengiyê yan yekdengiyê xizmeta 
wê hizrê nake û hizra demokrasiyê 
li rastiya jiyanê dûr dixe. 

Ger bihê û di diyaloga giştî de 
hevdengî pêk neyê, ji bo biryardanê 
hewceyî bi dengdananê ye. 

Pirsgirêk wê demê eva ye ku 
dengdan û diyaloga giştî giraniyê 
didin aliyên cuda bo pêkanîna 
konsênsûsa civakî û dadperweriyê. 
Di dengdanê de bi awayê fermî 
prêfirêns û raya giştî bi şêweyên bê 
alî û "neutral" tên nirxandin. Di 
demekê de îdeala diyaloga giştî 
pêkanîna nirx û bihayên hevbeş di 
navbera endamên civakê de û 
gihîştin bi hizra hevbeş e. 

Dengdan bi tenê nikare 
alîkariya mirov ji bo bidestveanîna 
yekdengiyê bike. Ji ber ku gelek 
caran bi hegera nihêrînên cur bi 
cur, belkî bidestveanîna piraniya 
dengan ne mumkin be. Mirov dikare 
bipirse gelo ji bilî dengdanê 
diyaloga giştî dê çawa bikare li 
peyda kirina hevdengiyê alîkariya 
civakê bike. Li dor vê çendê 
lêkolînên nû dest pê kirine. Ji bo 
şirovekirina wê yekê bikaranîna 
mînakekê dê karê me hêsantir bike: 

Em wilo bihesbînin ku 
dartiraşeke/a xanenişîn yê/a 
Urmiyeyî, Genceke/a alîgirê jîngehê 
yê/a Sineyî û Milyonereke/a 
Kirmaşanî dixwazin bi awayekî 
delîberatîv li ser pirsgirêka vejenê 1 
biryarê bidin. Di mînaka me de ew 
dixwazin Nefta (petrola) Kirmaşanê 
bi awayekî "desentral" 1 û erzan 
berhem bînin. Her sê sozdar bi 
rêzgirtin li normên demokrasiya 
delîberatîv in û dixwazin biryara ser 
berhemanîna neftê li gor diyalogên 
giştî û bi awayekî vekirî bihê dan. 

Em wilo dabinên ku ev sê kese li 
gor teoriya "Rawls" xwediyê 
têgihîştin û sozdar bi exlaqê giştî yê 
civakî ne ku berprisyariya wan di 
civakê de şirove dike û ew erkê xwe 
derheq bi civak û jîngehê dizanin. 
Em wilo danên ku Dartiraşê/a 
Urmiyeyî komonîst e. Gencê/a 
Sineyî jî piştgiriya ekofêmînîzmê 
dike û milyonerê/a Kirmaşanî jî 
alîgiriya bazara azad dike. Di 
rewşeke wiha de mirov dikare wiha 
bibîne ku ew bi awayekî giştî hemû 
dijî hev in û pêkhatin û gihîştin bi 
hevdengiyê gelek zehmet tê berçav. 
An jî li gor "Rawls" dijheviya exlaqî 
pêk hatiye. Bi vê wateyê ku 
destpêka danîna siyasetan bo 
vejenê bi dijheviya exlaqî, nirx û 
bihayên takekesî dest pê dibin. 

"List" (2002) pêşniyara 
rêzkirina altirnatîvan li gor girîngiya 

wana ji bo çareseriya giriftên çend altirnatîvî kiriye. Li gor wî ne 
hewceye di her tiştî de hevdengî pêk bihê. Li gor wî mirov 
dikare bi awayekî lojîk pirsgirêkan bi awayê girîngiya wan rêz 
bike. Bo nimûne bo gihîştin bi hevbîriya hevbeş sê kesên 
mînakê dikarin li ser berjewendî û qenciya berhemanîna 
berbilav ya vejenê bigihîjin hevbîriyê. Bo nimûne kesê/a 
Urmiyeyî dikare wê yekê di xizmeta pêşvebirina wekhevî û 
yeksaniya civakî de bibîne. Gencê/a Sineyî dikare li ber 
belavbûna berhemanînê de aliyê ekolojî û jîngehîn bibîne û 
dewlemendê/a Kirmaşanî jî dikare hizra wê bike ku bûna 
berhemanîna berbilav dikare xizmeta pêşveçûna aborî bike. Ew 
gîremîna "List" zortir wek lihevketinê diçe nek berhema diyaloga 
vekirî ya civakî ye. 

Bo demokrasiya delîberatîv girîng e ku rewşên pêşhatî bi 
awayekê bikevin ber rojevê ku di dawiyê de piştî diyaloga giştî 
bikarin alîkariya biryardanê li ser dengê piraniyê bikin. Hegera 
wê heye ku di diyalogên giştî de mijarek bikare prêfirênsa herî 
bilind bi destve bîne. Bi wê wateyê ku di dengdanê de 
altirnatîva han dengê herî zor bi dest bîne. Di rewşeke wilo da 
hewce bi hevdengî di buha û nirxan de nake. Belkî girîng e ku 
lihevhatin û hevdengî di nehêlana dijayetiyê de hewce bi 
yekdengiyê yan piraniya dengan dike. 

Li mînaka jor hatî de hate bas kirin ku mirov dikare bo 
nimûne bêje ku berçav girtina ekolojiyê di berhemanîna vejenê 
de dikare dijî pêşveçûna aborî rawestaye. Di rewşeke wilo da 
biha û nirxên argûmênt û altirnatîvan dikevin dijî hev. Lewma 
dengdan dibe hegera wê yekê ku di hilbijartina navbera wan du 
altirnatîvane de bilindiya prêfirênsan bê bidestveanîn. 

Mînaka serê zehmet bûna wê yekê nîşan dide ku çawa mirov 
dikare di navbera 3 altirnatîvên dijî hev de bigihîje encamê. 
Lewre bo lihevhatin li ser bingeheke demokratîk divêt hinek li 


mafên xwe bibihorin bin. Pirsyara tê pêş eva ye ku erê gelo 
diyaloga vekirî dikare yekdengiyê ser nirx û buhayan pêk 
bîne? Di teoriya "Rousseau" de pêşîneya nirx û buhayên 
hevbeş bingeha hevdengiya welatiyan tê dîtin. Xasmayî 
popolîst, êpîstemîst (alîgirên rastiyan) ser vê baweriyê ne ku 
diyaloga giştî dikare bibe hegera pêkhatina yekdengiyê li ser 
nirx û bihayên civakî. 

Pirsa dadperweriya "Rawls" hin sinûran jî ji bo diyaloga 
giştî û pêkanîna hizra hevbeş didane. Ji wan em dikarin 
qedexekirina propagende ji bo rasîzm û nejadperestiyê nav 
bibin. Belkî ew sê kesên mînakê de hatî bas kirin bi zehmet 
bikarin bigihîjin yekdengiyê, her çend belkî bi awayekî 
delîbratîv hin lihevhatin navbera wana de çê bibe. Pêşveçûna 
aborî ger xizmeta wekheviya civakî û harmoniya jîngehê 
bike, dê bikare li gor hemû kirîtîkên demokrasiya delîberatîv 
bibe cihê pesenda giştî. 

Diyaloga vekirî dikare bi awayekî din xizmeta hizr, raman 
û nirx û bihayên hevbeş bike. Di encama hatine pêşa bas û 
argûmêntan de welatî dikarin bi awayekî berfirehtir 
pirsgirêkên pêwendîdar bi jiyan û çarenivîsa xwe û di dema 
biryarên kolektîv de rêzbendiya biha û nirxan bikin. Di 
rewşeke wilo de bo nimûne her sê mînakên jor girîngiya herî 
mezin bi pirsa ekolojî bidin. Ji ber ku ew pirse dikare bo 
pêşveçûna aborî û wekheviya civakî wek bingeheke bihêz 
bihê dîtin. 

Hevdengî li kirîtîkên berhevdanê ne merc e, hevdengî di 
biryardanê de pêk bîne. Her çend her sê aliyên pirsa jor li ser 
rêzbenda girîngiya basan pêk bihên, belkî nikarin li ser pirsa 
berhemanîna neftê bi hêsanî lihev bikin. Cudabîrî û hizrên dijî 
hev li nirx û bihayan û rêzkirina girîngiya pirsên ber biryarê 
gelek caran gihîştin bi armancê zehmet dike. 

Doma mijarê di hejmara tê de. 


Erdhejeke Siyasî ya Din 
Di Rojhilata Navîn De 


Meryem Hacîpûr 



i encama serkeftina çavnihêr nekirî ya Hemasê di 
hilbijartina Parlemanî a Felestînê de, erdhejeke siyasî a 
din Rojhilata Navîn hejand û girûpa Îslamî a tundrew a 
Hemasê berevajî hemû nêrîn û pêşdîtinan, karî piraniya 


herî zor a kursiyên Parlemanê bi dest bixe. Ji kesê re veşartî nine 
ku ev girûpa terorîstî bi ancamdana dehan kiryarên terorîstî 
naverok û kakila xwe ya bi dijî Îsraîlê eşkere kiriye û tu demekê 
Îsraîl bi fermî nas nekiriye. 

Partiya Hemasê ji bo fermî nasîna Îsraîlê jî astengên zaf li ser 
rê hene. Yek ji wan astengane Rêxistina "Feth" e. "Feth" zêdetir ji 
deh sala ye ku lome û rexneyên tund û hiloşîner yên Hemasê di 
warê bi fermî nasîna Îsraîlê de dibihîse û berxwedaniyê dike û niha 
jî iznê nade ku Hemas bê dana tu nirx û bihayekê û bê pirsgirêk 
dest bi karekê bide ku li mêj sal e ew bi nîşaneya xiyaneta rikberên 
xwe zaniye. Pirsgirêka din ya Hemasê, saziya "Cehada Îslamî" ye. 
Tê gotin ku partiya han di berdewambûn û pêçeqandin li ser 
helwestên radîkal yên xwe li hemberî Îsraîlê de cehdê dike ku bi 
rakişandina alîgirên Hemasê bo aliyê xwe, xwe weke aliyeke bihêz 
li hemberî Hemasê de nîşan bide. 

Her wiha renge dijberiya serokên Hemasê yên di sirgûnê de 
weke Xalid Meşel û Ebo Mûsa El Merzûq tevî fermî nasîna Îsraîlê, 
pirsgirêkek din ya li ser rêya Hemasê ji bo bi fermî nasîna dewleta 
Cihûyan be. 

Ew du kesane di Sûriyayê de dijîn û îran û Sûriyê jî piştgiriyê ji 
wan dikin. Bêşik di rewş û zirûfekê de jî ninin ku bi êşandina wan 
du dewletên piştevanê xwe, di refa Erebên ne tundrew da cih 
bigirin. 

Di wan çend rojên borî de Amerîka û YE'ê alîkariyên xwe yên 
malî bi dewleta Felestînê ku nêzîk bi 1 milyar Dolara re qut kirin û 
ragihandin ku destpêkirina alîkariyên malî bi Felestînê, girêdayî bi 
bersiva erênî ya Hemasê û dewleta niha ya Felestînê bi xwestekên 
girûpa çar alî pêkhatî ji (Amerîka, Rûsiya, YE û Neteweyên Yekbûyî) 



ku li serweyî hemûyan bi fermî 
nasîna Îsraîlê ye. Ji aliyê din jî 
Îsraîlê dest li ser zêdetir ji 50 
milyon Dolar ji dahata bidestve hatî 
ji maliyat û gumrikê bi hikûmeta 
otunom a Felestînê de girtiye. 

Ji hêleke din jî tu yek ji welatên 
Erebî jî naxwazin bi bihêzkirina 
Hemasê dijî Amerîkayê rawestin û ji 
alîkariya îranê jî ku gotibû ji bo 
alîkarî dan bi xelkê Felestînê 50 
milyon Dolar terxan kiriye, tu xeber 
nine. 

Bi vî awayî Felestîn di kirîz û 
pirsgirêkeke mezin ya malî de ye. 

Bi terzekê ku xezîneya malî a 
dewletê vala ye û welat nikare perê 
mehane yên karmendên xwe bide. 
Hemû ew pirsgirêkane dibine 
sedema çêbûna bûyer û tirajidiyek 
mirovî di Felestînê de. 

Ji aliyek din jî Mehmûd Ebas, 
Serokê Bizava "Feth" û Dewleta 
Felestînê ku qutbûna alîkariyên malî 
yên Amerîka û Ewropayê bi tirs û 
xetereke mezin dizane, ji aliyekê 
cehdê dike Hemasê razî bike ku 
Îsraîlê bi fermî nas bike û ji aliyê 
din jî bi mifah wergirtin ji yasayên 


bingehîn yên Felestînê, Seîd Seyam di 
pêkanîna hêzeke ewlekarî ya wekî hêza 
ewlekariya li bin desthilata xwe de 
(Mehmûd Ebas) red kir. Ji aliyê din ve jî 
hilbijartin û nasandina Cemal Ebo 
Sehmdan ji bo berpirsyetiya hêzên 
ewlekarî, ku yek ji wan kesane ye ku Îsraîl 
lê digere. Lewra ev kare bo cihê 
nerazîbûna Îsraîlê û Amerîka bi dijî 
Hemasê û wan Hemas tawanbar kir ku di 
hilbijartina navhatî kakila xwe ya terorîstî 
bi başî da xuya kirin. 

Ji hêla din jî Felestîn niha dewam û 
qonaxek ji desthilatdariya du hikûmetî 
derbas dike, ew du hikûmetîbûnê dewlet ji 
kar xistiye û heke ew rewşe dewam peyda 
bike, civaka Felestînê tevî pirsgirêkên 
mirovî rûbirû dike. Lê ji bo çareserkirina 
van du sîstemên hikûmetî rêyên 
aştîxwazane yên zor tune ye. Yek ji wan 
rêyên aştîxwazane eva ye ku Mehmûd 
Ebas ji berpirsyariya xwe dest berde, lê 
dest li kar berdana wî dibe sedema 
zêdebûna zext û givaşa navneteweyî li ser 
Hemasê û ev kare dibe sedema tund û 
tûjiya zêdetir. 

Rêya din ewa ye ku dewleta Hemasê 
dest ji şolê hilgire, lê bi liberçavgirtina 
nifûza ew girûpane di civaka Felestînê, 
dest hilgirtin ji desthilatê dibe sedema ne 
ewlehiya zêdetir di Felestînê de û tund û 
tûjiya zêdetir. Tenê rêya ku dimîne ewa ye 
ku Hemas helwêsta stiratejîk ya xwe 
biguhere û xwe tevî siyasetên Mehmûd 
Ebas di rêya aştiyê tevî Îsraîlê rê bixe. 

Guherînên han li siyasetên Hemasê 
kirîza du hikûmetî ya di welatê Felestînê 
de serbarê hemû ev pirsgirêkene, bi 
terzeke bingehîn çareser dike. 

Jêder: 

-"Voa news" 

-"BBC persian" 

-"iran - chabar" 

Zimanzan û Ferhengkarê Kurd Zana Farqînî: 

HETANÎ KURD NEBIN XWEDÎ Û SERWERÊ WELATÊ XWE, 
ZIMANÊ WAN JÎ, NABE ZIMANEK SERDEST 


Hevpeyvîn: Letîf Epozdemir/Stenbol 



'ZANA FARQÎNÎKÎ YE ? 


Zana Farqînî, yek ji zimanzan û Ferhenkarê herî mezin yê 
Kurdistana Turkiyê ye. Zana hetanî niha di gelek kovar û 
rojnameyên Kurdî de, xebitiye û her wiha ji gelek miqale û nivîs 
nivîsandiye. Li ser ziman û rêziman û biwêjên zimanê kurdî gelek 
xebatên wî yên bi nirx hene. Zana, xwediyê mezintirîn Ferhenga 
Kurdî ye ku hetanî niha li Turkiyê çap bûye. Sedem kar û barên 
derheqê peydakirin û kom kirina peyv û kelîmeyên Kurdî, li Turkiyê 
ji Zana re dibêjin "NÊÇÎRVANÊ PEYVIKAN" 

Zana, di xebatên xwe de hetanî niha gihîştiye 166000 kelîmeyên 
Kurdî. Du ferhengên Zana FARQÎNÎ hene. Yek "FERHENGA TURKÎ- 
KURDÎ" û ya diduyan jî: "FERHENGA KURDÎ- TURKÎ" Ev Ferheng ji 
135.000. peyvên Kurdî pêk hatine û tenê bi Kurmancî ye. 


E m dizanin ev demeke dirêj e ku tu 
di Enstîtûya Kurdî ya Stenbolê de 
dixebitî. Der heqê kar û barên 

Enstîtûyê de tu dikarî çi bibêjî? Tu di 
kîjan beşî de kar dikî û Zana Farqînî heya 
îro di çend deveran re derbas bûye? 

Rast e, çendî ku ez ji sala 1997'an bi vir 
de, em bibêjin bi awayekî profesyonel li 
Enstîtûyê dixebitim jî, lê ez ji destpêke ve di 
nav kar û barê wê de me. 

Wek tê zanîn, Enstîtûya Kurdî ya Stenbolê 
di 18'ê Avrêla (Nîsana) 1992'an de hatiye 
avakirin. Ji wê demê û heta niha, enstîtu di 
gelek gêdûkan re derbas bûye. Ez naxwazim 
bi kitekit û yeko yeko li ser bûyer, rûdan û 
tiştên ku hatine serê wê, rawestim. Di nav 
çardeh (14) salan de, me gelek xebat pêk 
anîn. Ev xebat jî, tev de xebatên endamên 
me ne. 

Giraniya xebatên me li ser ziman, dîrok, 
wêjeya klasîk û zargotina kurdî ye. Di van 
waran de em bawer dikin ku xebatên girîng û 
hêja hatine kirin û encamên van xebatan jî 
wek weşan ji raya giştî re hatine ragihandin. 
Çend berhem ne tê de, hemû berhemên me 
bi kurdî ne. Ev xebatên ku heta niha ji aliyê 
enstîtûyê ve hatine kirin, çendî hem ji aliyê 
hejmarî (çendaniyê) û hem jî ji aliyê 
çawaniyê (wesfê) ve ne bi dilê me bin jî, 
dîsan em difikirin ku me wek sazî xebatên baş 
kirine. 

Ji ber pirsa we ya ka ez di çi beşê de kar 
dikim û her wiha di çend deveran re derbas 
bûme, ez van agahiyan bidim. Ez bi xwe niha 
hem endamê desteya kargêr a saziyê û hem 
jî serokê beşa zimên im. Min di kovara 
Rewşen a Navenda Çanda Mezopotamyayê de 
(sala 1991) pêşî dest bi karê weşangeriya 
Kurdî kiriye. Ez endamê desteya nivîsaran a 
vê kovarê bûm. Piştre min di rojnameya 
Welat de dest bi karê redaktorî û edîtoriyê 
kir, ku em dikarin bibêjin ew rojnameya 
tekane ya xwerû bi kurdî bû ku li Bakur û 
Tirkiyeyê gav avêtiye gorapana weşankariyê. 
Wek tê zanîn weşana bi navê Rojname, bi 
hejmara xwe ya provayê beriya wê derçûbû, 
lê piştre berdewamî nedabû weşana xwe. 

Paşê, piştî ku rojnameya Welat hate girtin, 
me îcar di Welatê Me de karê xwe 
berdewam kir û ez bûm berpirsê karê 
nivîsaran ê wê yê pêşîn. Ji ber çend nivîsar û 
nûçeyên hejmarên wê yên cuda cuda, min 
ceza xwar. Min li Dadgeha Ewlekariyê ya 
Stenbolê bi kurdîîfade da. Ez ketim girtîgehê. 

Piştî ku ez ji girtîgehê derketim, ez bûm 
gerînendeyê wê yê weşanê (midûrê Weşanê). 
Heta ku rojname hate girtin, min ev kar 
domand. Li dawiyê ev rojname jî hate girtin û 
me ligel çend hevalan zend û bendên xwe ba 
dan û me îcar rojnameya Azadiya Welat 
derxist. Her wiha ez bûm gerînendeyê 
weşanê yê pêşîn ê vê rojnameya heftane jî. 

Ji ber cezayê ku li min hatibû birîn, esehî 
û aşkera bû, min dev ji rojnamegeriyê berda 
û ez ketim kargêriya Enstîtuya Kurdî ya 
Stenbolê. Jixwe xebat û lêkolînên min ên li 
ser zimanê kurdî her berdewam bûn. Di sala 


1997'an de min dest pê kir û min her 
du ferheng amade kirin. Pêşî ferhenga 
tirkî-kurdî (di sala 2000'î de) û di pey 
wê de jî ferhenga kurdî-tirkî (di sala 
2004'an de) amade kir. 

Zimanê Kurdî di tu qonaxa 
dîrokê de nebûye zimanê 
perwerde û fêrbûnê. Her wiha 
nebûye zimanê fermî û ji bo 
pêşdeçûyînê alîkariya desthilatan 
nedîtiye. Ziman di mercên wiha 
zehmet de ber bi windabûnê ve 
diçin. Çawa dibe ku zimanê Kurdî 
hetanî îro hebûna xwe parastiye? 

Belê, ev gotinên we hewceyî lêkolînê 
ne. Ez bi tevayî tevî van gotinên we 
nabim. Lê eger mebest ji van gotinan 
ev be ku heta Kurd nebin xwedî û 
serwerê welatê xwe, zimanê wan jî 
nabe zimanê serdest û di her warê 
jiyanê de nayê bikaranîn, ez jî li ser 
gotina we me. Ligel vê rewşê jî, divê 
ku dîsan mirov medreseyan qet ji bîr 
neke. Çendî ku di van medreseyan de 
zimanê kurdî di rêza diduyan de be jî. 

Em bi çend gotinên kurt li gorî 


Bakurê welêt çêlî rewşê bikin. Li 
Bakur heta destpêka damezirîna 
Komara Kemalî rewşeke cuda heye. 
Piştî avakirina Komara Tirkiyeyê, 
siyaseteke nû serwerî her tiştî dibe. 
Êdî dema rejîma Kemalî ye û 
tekparêzî (monolîzm) heye. 

Piştî ku medrese tên girtin û li her 
derê dibistan tên vekirin, rewşeke nû 
ji bo zimanê kurdî dest pê dike. Her 
wiha zimanê kurdî tê qedexekirin. 
Wekî ku hûn jî dizanin, zimanê fermî, 
zimanê perwerdehiyê, zimanê çandê, 
zimanê hevpar, em kin lê bixin tirkî 
ye û di her warê jiyanê de serdest e 
û bergeh bi temamîjê re hatiye 
firehkirin. 

Zimanê radyoyan, zimanê 
çapemeniyê, zimanê televîzyonan ne 
kurdî, lê belê bi tirkî ye. Her ku 
bandor û hîkariya dem û dezgehên 
rejîmê li bakurê welêt zêdetir dibe, 
bişivîn û helîna (asîmilasyona) 
kurdan jî pê re zêde dibe. Êdî di 
jiyana rojane de jî, zimanê kurdî serî 
ji tirkî re datîne. Em bi rihetî dikarin 
bibêjin ku, li deverên gundewar hîn jî 
zimanê kurdî serdest e, lê 

asîmilasyon zora van deran jî dibe. Em 
dibînin ku zimanê kurdî li van deran jî li 
ber zimanê tirkî têk diçe, derbe dixwe, 
qels û lewaz dikeve. Mixabin, dilê min ji 
vê yekê pir û pir diêşe, lê ez rewşê wiha 
dibînim. 

îcar çima gelo komara Kemalî ku ji 
heştê salî zêdetir e, tehde li Kurdan û 
zimanê Kurdan dike û ji bo ku Kurdan di 
nav xwe de bibişêve, wan bişibîne xwe, 
bi kurtasî asîmile bike, çi ji destan tê 
dike jî, nikare zimanê Kurdî bi tevahî ji 
holê rake, an jî hetanî niha bi ser 
neketiye?! Sedemên vê yekê ne yek, 
gelek in. Kurd neteweyeke dêrîn û 
kevnar e, Kurd bi hezaran sal in ku li 
ser axa bav û kalên xwe ne. Jiyan û 
jiyara wan a civakî ku mîna êl, hoz û 
tîreyan dijîn, cografyaya wan, 
karekterên wan ên neteweyî, rewşa wan 
a xwendewarî û nexwendewarî, 
kevneşopiya wan a zargotinî, jiyana wan 
a olî, helwesta wan a siyasî, mercên 
wan ên aborî û howd. kirine ku siyaseta 
asîmilasyonê li ser wan bi ser nekeve. 

Hewce ye em bînin bîra xwe ku kurd 
di dema Osmanî de jî û ji destpêka 
avakirina komarê de jî tim di nav 
xebatên siyasî de ne. Her bi rejîmê re 
têkoşiyane, serî hildane, xwe li çiyayên 
xwe girtine. Ev rewşa hanê jî rê li ber 
siyaseta dewleta Tirk girtiye, nehiştiye 
ku ew mirad bi armancên xwe bikin, 
kurdan bihelînin û biqelînin. 

Li gor zanîna te di zimanê kurdî 
de çend peyv û biwêj hene? 
Ferhenga te ya bi nirx ji çend peyva 
pêk hatiye, berhema çend rojan e? 

"ZENGÎNIYA ZÎMANÊ ME, HER 
KESÎ DIHEYIRÎNE." 

Bersivandina vê pirsa te gelek zor e. 
Ji ber ku hîn zimanê kurdî bi tevayî 
nehatiye tomarkirin û qeydkirin. Ango 
hemû peyv û biwêjên wî, neketine 
ferhengan. Tiştê ku ez dikarim der barê 
zimanê kurdî de bibêjim ev e. Min di 
ferhenga xwe ya kurdî-tirkî de ku di sala 
2004'an de derket, cih daye 166 hezar 
madeyî. Eger ez bi gotineke din bibêjim, 
ferhenga min a navborî ji 131 hezar 
madeyê destpêkê û ji 35 hezar 
madeyên berdewam (biwêjan/îdyoman) 
pêk tê. Ev ferheng jî, bi tevahî Kurmancî 
ye. Ev gotinên ku ez dibêjim gişt ji bo 
zaravayê Kurmancî, Kurmanciya Jorê 
ne. 

“ZIMANÊ KURD MÎNA 
DERYAYEKÊ YE” 

Ez hîn jî bi berdewamî peyv û 
biwêjên nû li vê ferhengê zêde dikim. 
Karê min ê berhevkirinê bêrawestan 
didome û ez şaş û metel dimînim ku, ew 
çend bêje û îdyom di zimanê me de 
hene. Bi rastî, bêyî ku ez pirole 
(mibalexe) bikim, zimanê me mîna 
deryayekê ye. Ev aliyekî wê, aliyê din jî 
hingî zargotina wê dewlemend e, mirov 
tim û tim rastî bêjeyên nû, an jî leqayî 
wateyên wan ên din tê. A ev zengînî û 
dewlemendiya zargotinê jî bûye asteng 


Agirî, hejmar 38, 30’ê Aprîla 2006 


û kelemekî mezin li pêşiya asîmilasyonê. 

Zengîniya zimanê me her kesî 
diheyirîne, tev em dev ji tirkan berdin 
gelek kurdên me yên xwende, rewşenbîr 
û pêşeng jî bawer nakin ku zimanê kurdî 
ev çend dewlemend e. Ji min dipirsin û 
dibêjin tev ev qas peyv ji ku anîn, a niha 
bera ev peyv hemû bi kurdî ne û hwd. 

Em wisan ji xwe, ji eslê xwe dûr 
ketine ku baweriya me jî êdî bi me, bi 
zengîniya çand, huner, edebiyat, 
zargotin û zimanê me nayê. Ew qas jî 

nabe, mirov ew çend jî ji xwe re nabe 
biyan heyra. 

Heta ku em nebin serwerê xwe û li 
her bihostê axa bav û kalên xwe bi rihetî 
negerin, zargotina xwe berhev nekin, 
berhemên xwe yên klasîk venekolin, 
xebatên meydanî nekin, em nikarin 
bibêjin ku, ew qas peyv û biwêj di zimanê 
me de hene û zimanê me xwedî 
gencîneyeke ev çend mezin û zengîn e. 
Cihê gencîneya peyvên zimanê kurdî di 
nav zimanê cîhanê de ev e û her wekî 
din. 



“FERHENGA KU MIN 
AMADE KIRIYE, JI 
135.000. PEYVÊN 
KURDÎ PÊK HATIYE” 

Serokê Enstîtûya Zimanê Kurdî ya 
Diyarbekirê birêz Ebubekir Çelebî 
dibêje ku biia zaravayê Soranî bibe 
zimanê gelemperî yê Kurdan. Hûn di 
vî warî de çi difikirin? 

Der barê zaravayên Kurdî de, ez 
xwedî ramaneke cuda me. Li ba dilê min 
hemû zaravayên (dîyalektên) Kurdî şîrîn 
in û min navêt ku kurd ji hemû zaravayên 
xwe zaravayeke nû dirust bikin. An jî, ji 
nav zaravayan zaravayek ji bo zimanê 
fermî, zimanê hevpar (muşterek) 
hilbijêrin. 

Wekî ku tê zanîn, gava di destpêka 
sedsala bîstî de netewe dewlet ava bûn, 
rêbaza tekparêziyê (monolîtîkiyê) ji xwe 
re bijartin. Kadroyên avaker û 
damezirînerê netewe dewletê her tiştê 
xwe li ser tekîtiyê ava kirin. Tek ziman, 
tek çand, tek nîjad, tek ol û nizanim tek 
çi û ne çi. Ev yek li gorî ruhê felsefeya 
netewe dewleta wê demê dihat kirin. Lê 
îro ev felsefe diguhere. Karakterên 
dewletên neteweyî jî diguherin. 


HEVPEYVÎN 


Piranîparêzî (pluralîzm) tê tercîhkirin, 
dev ji tekanîtiyê tê berdan. Pêwîst e ku 
em jî li gorî vê rewşa nû tev bigerin û ji 
derdên xwe re li çareyan bigerin. Şaşî û 
çewtiyên ku niha gelên pêşketî, gelên 
cîhana biserketî dev ji wan berdidin, em 
nekin. Divê ku tecrûbeyên wan, 
ezmûnên wan, kir û kiryarên wan ji me 
re bibin rênîşander û berxweşker. 

“TÊKOŞÎNA ME, DIVÊ JI BO 
BERBIHEVANÎNA ZARAVÊN 
ZIMANÊ KURDÎ BE” 

Li aliyê din, ez alîgir im ku her 
zarava li ser warê xwe serwer be û her 
zarava di nav xwe de bibe xwedî 
standardekê, bibe xwedî pîvaneyên 
hevgirtî, yekgirtî. Ev jî têr nake divê ku 
hemû zaravayên kurdî ji bo ku zarava 
ber bi hev de werin, ji hev peyv û 
bêjeyan, terîm û têgihan bigirin. Ji bo 
ku lîteratûra wan nêzî hev û din bibe, 
xebatan bikin. Peyvên wan ên ku eynî 
ne, divê di zimanê nivîskî û axaftinê de 
derkevin pêş. Ango, hewce ye ku em alî 
û layên wan ên ku nêzî hev in, derxin 
pêş, ne hêl û aliyên wan ên ku dûrî hev 
in. 

Têkoşîna me divê ji bo 
berbihevanîna zaravayan be, ne 
jihevdûrxistina wan be. Dibe ku ji bo me 
zaravayek bibe zimanê fermî û hevpar. 
Lê ev jî ne bi darê zorê, divê li gorî 
rezamendî û qebûla raya giştî be. Qet 
nebe li gorî zemînê û rastiya me kurdan 
be, ku cemawer bipejirîne. Hewce ye 
em şert û mercên dîrokî, siyasî, civakî û 
çandî jî li ber çavan bigirin û wisan der 
barê zimanê hevpar de tev bigerin, 
biryaran rast, biryarên pêkhênanbar û 
qebûlbar bidin. 

Li aliyê din, gerek em rewşa kurdan 
li ber çav bigirin. Min divê ez bi bîr 
bixim ku zimanê hevpar li ser axeke 
rizgarbûyî, li ser warekî ku mirov li serê 
fermanrewa ye, pêk tê. Kurd îro ji hev 
parçekirî ne. Tenê bi biryaran tişt pêk 
nayên. Ango bi duayan ev tişt çê nabe. 
Jê re îradeya siyasî divê, desthilatî û 
statûyeke siyasî divê. Karîn û şiyanên 
din divên. 

Derheqê zaravayên di zimanê 
kurdî de dîtinên te çi ne? Li gora 
raya te kêşeya alfabeyên cuda yên 
di nav kurdan de wê çawa çareser 
bibe? 

Ez naxwazim careke din bikevim nav 
mijara zaravayên kurdî. Ji ber ku min 
hizir û ramanên xwe li jorê diyar kirin. 

Bi ya min, helwesta min a der barê 
zaravayan de, ron û ronak e. Der heqê 
hejmara zaravayên zimanê kurdî de 
gelş û arîşe heye. Li ser hejmara 
zaravayan lihevkirinek di nav 
zimanzanên me de nîn e. Her wiha, der 
heqê devokên van zaravayan de jî 
hejmar hev nagirin. Tev bi ser de, li ser 
navlêkirina van zarava û devokan jî 
termînolojiyeke me ya hevgirtî nîn e. A 
di van waran de pêwîstî bi xebatên 
zanistî yên ku rewşê zelal bikin heye. 

Der barê hejmara zaravayan de, 

HEVPEYVIN 


hinek serê min zelal e ku hejmar jî çar 
an jî pênc e. Hin kes Hewremanî-Goranî 
û Kirmanckî/Zazakî wek zarava dibînin û 
hin jî nabînin. Loma hejmar an çar an jî 
pênc e. Bi rastî pîvaneyên ku ziman û 
zaravayan ji hev kifş û diyar dikin, ew 
çend ne zelal û vebir in. 

66 WISA TÊ XUYA KIRINÊ KU KURD 
BI PIRANÎ ALÎGIRÊ BIKARANÎNA 
ALAFBEYA LATÎNÎ NE” 

ELFABEYA KURDÎ, ÇIMA 
DIVÊ KU YA LATÎNÎ BE? 

Bi ya min, roja îro alozî, kêşe û gelşa 
li ber me ku divê di zûtirîn demê de em 
çareser bikin, alfabeyên cuda ne ku îro 
em kurd wan bi kar tînin. Ev bi xwe jî 
meseleyeke siyasî ye û divê ku dîsan 
statû û desthilatiya me hebe ku vê 
biryara siyasî bide. Eger ku ez bi 
awayekî din bibêjim, ev rewş hinek jî bi 
rewşa dewletên serdest ên kurdan ve 
girêdahî ye. Ji ber ku li Tirkiyeyê jixwe 
alfabeya Latînî tê bikaranîn, rayedarên 
tirk pê razî dibin ku kurd jî alfabeya 
Latînî ji bp xwe bi kar bînin. Eger îran, 
Sûriye û îraq jî ne alfabeya Erebî lê ya 
latînî bi kar bianîna, ji xwe rewşeke 
wiha dernediket pêşiya me. 

Em bînin bîra xwe ku beriya Celadet 
Bedirxan alfabeya Latînî ji bo zimanê 
kurdî amade bike, kurdên me yên li 
Ermenîstanê dest bi perwerdehiya kurdî 
ya bi tîp û pîtên latînî kiribûn. Lê paşê ji 
ber sedemên polîtîkî neçar man û 
vegeriyan ser alfabeya Kirîlî. 

Çendî ku hin kes hene meyla wan li 
ser bikaranîna alfabeya Erebî ye jî, lê ji 
min re wisan tê ku Kurd bi piranî alîgirê 
bikaranîna alfabeya Latînî ne. Sedemên 
min bi xwe jî hene ku divê çima 
alfabeya Latînî be. 

Ji ber ku dê zêde wext bigire, min 
navê ez têkevim nav dabaşa alfabeyê. 
Min tenê xwest ku ez der barê alfabeyê 
de hizir û nêrîna xwe derbibim û aşkera 
bikim bê ez çi diramim. 

Niha li ser çi dixebitî? Gelo ma ne 
qabil e ku ferhengeke mezin were 
çêkirin ku tê de hemû zaravayên 
kurdî hatibin berawirdkirin û 
şîrovekirin? 

Wexta min dest bi amadekirina her 
du ferhengan kir (ferhenga tirkî-kurdî û 
ya kurdî-tirkî) hin kesan daxwaz kir ku 
divê ferheng ji hemû zaravayan pêk 
bên. Min ev yek nepejirand. Sedem jî ev 
bû. Hîn zaravayên me xwe di nav xwe 
de zelal nekirine. Nebûna xwedî 
standard û pîvaneyekê. Ferhengên wan 
nîn in. Gelê me nikare hîna bi zaravayê 
xwe bixwîne û binivîse, dê çawan karibe 
ji ferhengeke welê têkilhev sûd 
wercjire?! 

E min, fikira min ew e ku divê her 
zarava pêşî gelş û arîşeyên xwe çareser 
bike, ferhengên xwe amade bike. Paşê 
hewce dike ku mirov ferhengeke ku ji 
hemû zaravayan pêk tê amade bike. Ev 
jî ne ku peyv û biwêj di nav hev de bin. 
Divê beşê zaravayan ji hev cuda bin. Ev 


yek, ya duyemîn jî divê ku ferhengeke 
me ya hevberiyê, ango ya berawirdiyê 
hebe ku peyv û bêjeyên zaravayên me li 
hemberî hev nivîsandî bin, da ku mirov 
zanibe ka li berginda filan peyva bêvan 
zaravayî kîjan peyv heye an jî hene. 

Ferhenga hevberiyê jî bêhtir bi kêrî 
zimanzanan, bi kêrî nivîskaran û kesên 
ku bi ziman re eleqedar dibin, tê. Bi kêrî 


siyaseta me ya ziman a giştî tê, ku divê 
em zaravayan ber bi hev bînin û peyvên 
wan ên hevpar derxin pêş, her wiha 
divê ku em di pirtûk û kitêbên xwe yên 
ji bo perwerdehiyê de jî, vê siyasetê 
bimeşînin. 

“JIBONA ZIMAN, DESTHILAT GELEK 
GIRINGE. 

Pêşdeçûyîna ziman û 
serxwebûna welat çawa li hev tesîr 
dikin? Ziman di mercên derveyî 
serxwebûnê de jî dikarin bêasteng 
xwe bi pêş de bibin û bibin zimanê 
perwerdeyê ? 

Ji bo ziman, desthilatî zehf girîng e. 
Heta mirov li ser warê xwe nebe, xwedî 
statûyeke siyasî, mirov ji her tiştî 
mehrûm dimîne. Rewşa kurdan li her 
derê li ber çavan e û hewceyî wisan 
analîzên kûr û dûr jî nake. Tu çiqas 
serwerê xwe bî, tu çiqas azad û serbest 
bî, tu çiqas desthilat bî, tu ew çend 
heyî. Çanda te jî, zimanê te jî, wêje û 
şanoya te jî, bi kurtasî zanav û 
nasnameya te jî ew çend heye. Mesele li 
vir bi rewşa mirov ve ye. Ji lew re îro li 
dinyayê ziman bi xwe jî hatine 
senifandin ango kategorîkirin. Zimanên 
neteweyî û zimanên hindikahiyan, 
zimanê kêmneteweyan, zimanên herêmî 


û navçeyî. Li aliyekî zimanên neteweyî 
ku di rastiya xwe de ew zimanên 
serdest û li aliyê din jî zimanê ne 
neteweyî ku ew jî zimanên bindest in. 

Heta ku zimanek bindest be, 
wekî gelê xwe ma dikare wekî 
zimanekî serdest tev bigere û di her 
warî de bê bikaranîn? 

îro li dinyayê qet 
nebe, ji ber rewşa me 
ya li Başûrê 
Kurdistanê, zimanê 
kurdî dibe zimanekî 
fermî û neteweyî. Lê li 
Tirkiyeyê statûya 
zimanê kurdî hîn bi 
awayekî resmî nîn e. Ji 
ber ku Tirkiye 
xwedêgiravî dixwaze 
têkeve nav Yekîtiya 
Ewropayê, qanûnek ji 
bo çapemeniyê 
(masmediyayê) derxist 
ku ji bilî tirkî bi 
zimanên din jî karibe 
weşan û pexş bê kirin. 
Navê vê qanûnê eger 
ew wergerînin kurdî ev 
e: Ziman û Zaravayên 
Cihkî (lokal) ên ku 
Welatiyên Tirk di Jiyana 
Xwe ya Rojane de Bi 
kar tînin. 

Belê li vir zimanê 
me yan zimanekî 
herêmî yan jî 
zaravayekî cihkî ye. 
Peymana Çarçoveyî ya 

der barê Zimanê Hindikahî an jî Zimanê 
Herêmî de, peymaneke Yekîtiya 
Ewropayê heye. Loma Tirkiye jî rabû bi 
vî navî qanûneke nû derxist. 

Ma gelo, di rewşekê ku zimanê 
mirov ne azad be, tehde li ser 
zimanê mirov hebe, mirov dikare 
behs û çêla pêşketina zimên bike? 
Ma gelo perwerde û hîndekariyeke 
serketî bi vî zimanî dibe ? 

Ziman bêyî mirov nabe. Ez çiqas 
azad û xwedî maf û azadiyên xwe bim, 
ew çend jî zimanê min serbest e. Mafê 
ziman mafekî mirovî, çandî û 
demokratîk e. Mafekî kolektîf e. 

Heta ku zimanek nebe zimanê 
perwerdehiyê, nebe zimanê fermî û di 
her warê jîn û jiyarê de neyê bikaranîn, 
ew ziman nikare xwe li ber zimanên 
serdest ragire û têbikoşe. Wekî din 
ziman neyê qedexekirin jî, bi doman û 
qonaxa demê re zimanê bindest qels 
dikeve, jar û lewaz dibe û hêdî hêdî ber 
bi windabûnê diçe. Geşbûna xwe winda 
dike û wek roniyekê zenûn dibe û 
vedimire. 

Tu rewşa Kurdistana Başûr çawa 
dibînî? Di warê ziman, çand û 
edebiyatê de lazim e ku çi bikin? 
Divê pêwendiya wan parçeyên din 
ên Kurdistanê digel Başûr çawa be? 



Zana Farqînî: 

DI HIŞYAR KIRIN Û AZAD KIRINA 
MILETAN DE, ROLA EDEBlYATÊ 
GELEK MEZIN E 

Ev pirseke girîng û bersivandina wê 
jî ew çend dijwar e ji bo min. Lê hemin 
we ji min pirsî ez jî raman û hizirên 
xwe derpêş bikim. Bi ya min, beriya 
her tiştî divê ku em bi zêhniyeta 
parçeyan li xwe nenêrin. Em yek parçe 
ne. Gava ku em wiha bihizirin, wiha 
biramin dê karê me hêsan be û 
çareserkirina gelşan jî xweştir û 
hêsantir bibe. 

Bi qasî ku em jê agahdar dibin, bi 
qasî ku em ji televîzyonên ku li Başûr 
weşanê dikin agahdar dibin, rewş her 
diçe xweştir û baştir dibe. Pêşketin di 
her warî de çêdibin. Di warên siyasî, 
civakî û aborî de gavên dilxweşker tên 
avêtin, em bi van yekan gelek şad û 
kêfxweş dibin. Bi saya van geşedan û 
pêşketinan çokên me bêhtir dişidin, 
dilê me bêhtir germ û zindî dibin. 
Carinan ji kêfan stêrk û rondik ji çavên 
me tên xwarê. Hem hestgerm û dilzîz 
dibin. Ev yek tev ji kêfan in. 

Divê ku berê me li Rojava be, li 
cîhana pêşketî be û em hemû dem û 
dezgehên demokrasiyê di nava xwe de 
bicih bikin. Li gorî normên cîhana 
şaraza tev bigerin. Bi welatiyên xwe re 
xweş bidin û bistînin. Çalakiyên çandî, 
hunerî û edebî xurtir û geştir bikin. Ji 
deverên din kesên xwe yên pispor 
bînin nava xwe. Ji wan sûd û kelk 
wergirin. Bi wan jî jiyana xwe ya çandî 
xurtir bikin. Ziman û çand bi hev ve, bi 
awayekî hişk û pihêt bi hev ve girêdayî 
ne. Ziman hîmê çandê ye. Çand dike 
ku bi me hemûyan re giyaneke 
hevpar, ruhekî neteweyî yê giştî çêbe. 

Dan û stendin, çûn û hatin divê ku 
tim di navbera parçeyan de hebe. 
Hewce ye ku em hêvî û roniyê bidin 
hev û din. Em gişt ji bo hev in. 
Herêmparêzî, navçeperestî divê di nav 
me de qet cih nebîne. Beriya her tiştî 
divê ku em bibin kurdistanî, bibin 
civakeke kurd û her gelş û gelemşeyê, 
her pirs û pirsgirêkê, her alozî û 
arîşeyê ya xwe bibînin û ji bo 
çareserkirinê jî, ji tu tiştî texsîr nekin. 

Der heqê edebiyata kurdî de 
dîtinên te çi ne? Pirsa herî girîng a 
edebiyatê çi ye? Çi tesîreke 
edebiyatê heye li ser hişyarbûn û 
azadbûna miletên bindest? 

Ma em edebiyatê, wêjeyê ji çandê 
cuda dikarin bihizirin? Ma em dişên 
bibêjin ku wêje cihê ye û kultur cihê 
ye? Na, ziman maka hemû hunerên 
gotinkî ye. Çi tiştê ku bi riya zimên tê 
afirandin, ziman dayika wan e. Ji ber çi 
ez dibêjim ziman, divê ez wê aşkera 
bibêjim. Eger ku em dixwazin xwe ji 
rewşa kambax ku dibêjin zimanê kurdî 
zimanekî paşvemayî û ne zengîn e, 
rizgar bikin, divê ku em hemû 
çalakiyên xwe bi vî zimanî bikin. Ku 
edebiyat jî bi riya zimên tê afirandin û 
kirin. Nexwe, hewce bi berhemên 
gelek hêja yên ji çeşnê edebî heye. Ev 
çeşn dikarin bibin şano, sînema û her 
wekî din. Bi van hest û nestên mirov 
ên neteweyî xurt û zindî dibin. Bi wan 

mirov bi xwe ewle dibe, baweriya mirov 
bi zanav û nasnameya mirov tê. Bi 
serbilindî mirov tev digere. Mirovê şikestî 
mirovê kole ye, ew mirov amade ye 
bikeve bin xizmeta her kesî. Lê mirovê ku 
bi xwe, bi nasnameya xwe bawer e û pê 
re hişmendiya neteweyî çêbûye, têkoşer 
e, berxweder e li hemberî tehde û pestên 
nîjadperestî yên dewletên serdest. 

Di nav me kurdan de hîn jî di warê 
edebî de derbûnek pêk nehatiye. Di hemû 
warên çeşnê edebî de ku divê serê mirov 
bi xwe bilind bikin û em kurd tev de 
şanaz bibin ku em xwedî berhemên wiha 
ne, mixabin hîn nîn in. Nivîskarên xurt, 
nivîskarên zîrek divê ji nav me rabin û 
berhemên wan li zimanê cîhanê jî bên 
wergerandin. Edebiyata me jî divê ku bi 
zimanê me be. 

Di hişyarkirin û azadkirina gel û 
miletên bindest de, rola debiyatê, rol û 
dewra şano, sînema û muzîkê gelek 
mezin e. Jixwe şoreşa Oktobrê şoreşeke 
edebê ye. Edebiyatê zemîn ji bo şoreşê 
amade kir. Ma ev mînak bi tena serê xwe 
jî ne bes e. îro miletên serdest bi xAwe jî, 
bi riya çalakiyên xwe yên çandî lê 
dixebitin ku manewiyata xwe xurtir bikin. 
Ma îcar em gelên bindest, divê hîn bêhtir 
pûte bi vê yekê bidin. Divê ku em qedr û 
qîmeta van çalakiyan û kesên ku bi van 
çalakiyan radibin, pir zêde bigirin. Ez 
miletên bêçand, edebiyat, muzîk, şano û 
sînema dişîbînim çewal û telîsekî vala ku 
tu nikarî wan tik û çik li piyan bigirî. Lê 
çewalê tijî û dagirtî, tik li piyan disekine. 

“DERSXANEYÊN KURDÎ NE 
TENÊ JI BER REWŞA ABORÎ 
HATIN GIRTIN 66 

Ne tam be jî be îro li Tirkiyeyê 
zimanê kurdî ji bin nîrê qedexebûnê 
derketiye. Lê qursên kurdî vebûn û 
nekarîn xwe ragirin, ji lew re di 
demeke kin de hatin girtin. Der heqê 
van bûyeran de hûn dikarin çi ji me 
re bibêjin? Bi raya te îro di 
dibistanan de zimanê kurdî bibe 
zimanê perwerdehiyê wê kurd 
zarokên xwe bi zimanê dayikê bidin 
xwendin? 

Belê, niha rê hinek li ber zimanê kurdî 
hatiye vekirin. Qet nebe li ser kaxizan û 
di qanûnan de ev yek heye û rastiyek e. 
Lê di kardariyê (pratîkê) de rewş cuda ye. 
Bi her awayî rê li ber çalakî û weşanên bi 
zimanê kurdî tên girtin. Ev serê pazdeh 
salan e ku qanûna weşan û her cure 
çalakiyên bi zimanê kurdî qedexe dikir, 
hatiye hilanîn. Lê rejîm tu car nehişt ku 
rojnameyeke kurdî mezin û tîraja wê 
zêde bibe. Meseleya weşanên kurdî kiriye 
mîna rewşa marê nîvkuştî. Ne dihêle 
bimire û ne jî dihêle bijî. Ew di navbera 
nemir û nejînê de ne. Ev polîtîkayeke 
dewletê ye ku bi zanebûn li ser me pêk 
tîne. 

Pişt re mafê hîndekariya zimanê kurdî 
hat dayîn ku ev jî divê muteşebîs bi xwe 
bikin ne ku dewlet bike. Lê mafê pexş û 
weşana bi zimanê kurdî di pawana 


HEVPEYVÎN 


(înhisara) xwe de hişt. Jixwe bi vê kir û 
kirina xwe dewleta Tirkiyeyê niyet û 
mebesta xwe aşkera kir. 

îcar li dersxaneyan jî mafê 
hîndekariya bi zimanê kurdî ji gelek 
aliyan ve hat vesînorkirin (mehdûtkirin). 
Mesela kesê ku 18 salî nebûbe nikare 
were qeyda xwe çêke, kesê ku bi tirkî 
nizanibe nikare serî li qursê bide û gelek 
asteng û berastengiyên din. Mebest ji 
rêvebernameya (nîzamnameya) van 
dersxaneyan jî ev e ku ne zarok lê belê 
kesên mezin ancax karibin bi pereyên 
xwe, xwe hîn û fêrî zimanê kurdî bikin. 
Biçûk na mezin, ma me ji vî karî çi fehm 
kir! 

Kurd welatiyên Tirkiyeyê ne, baca 
xwe didin, erk û peywirên xwe, 
berpirsiyên xwe yên li hemberî dewletê 
tînin cih, lazim e ku dewlet jî bi heman 
awayî erk û berpirsiyên xwe yên li 
hemberî welatiyên xwe bîne cih û wisan 
nêzikayî li kurdan bike. Lê wisan nake. 
Ev helwesta ku berpirs û karbidestên 
dersxaneyên hînkirina zimanê kurdî 
nîşan dan û xwe girtin, helwesteke 
siyasî bû. Ne ku tenê ji ber rewşa aborî 
hatin girtin. 

Neteweyek nabe ku zimanê xwe li 
dersxaneyên taybet û bi pereyên xwe 
hîn bibe û bihewise. Ev ji bo kurdan 
şerm û fediyeke mezin e. Helbet ku 
dibistan jî bên vekirin û ew jî bi pereyan 
bin, ez di şûna kurdan de bim, ez 
zarokên xwe naşînim wan dibistanan. Ez 
dê protesto bikim. Divê ku mafê hînbûn 
û perwerdekirina bi zimanê kurdî eynî 
mîna yê tirkî li dibistan pêk were û ev jî 
bi destê dewletê be. Hem jî mecbûrî be. 
Ji dibistana destpêkê heta zanîngehan 
hewce ye ku hîndekarî û hêvotin ango 
perwerde bi kurdî be. Statûya kurdî jî bi 
qasî ya tirkî be. Heke na, dê kurdî her 
biçe li hemberî tirkî têk biçe û şikestê 
bixwe. 

Bala xwe bidinê, îro li Tirkiyeyê gava 
ku malbatên zengîn zarokên xwe dişînin 
dibistanên taybet ên bipere, mebesteke 
wan, armanceke wan heye. Di van 
dibistanan de bi zimanê biyanî perwerde 
tê dayîn. Ango Hêvotin bi îngilîzî û her 
wekî din e. Ji bo ku ji zarokên xwe re 
dahatû û ayendeke geş amade bikin, 
pere dirêjin. Hûn dêhna xwe bidinê, ne 
ji ber ku li wan dibistanan bi zimanê 
tirkî perwerde tê dayîn. Rastiyek heye, 
kesên ku ji van dibistanan derdiçin, ji 
yên din bextewar û bisihûdtir in. Di zûtir 
demê de ji xwe re kar hem jî karên 
baştir û dibînin ku mûçe û mehaniya 
wan jî zêde ye. 

îcar di rewşeke wiha de dê çima 
malbatên kurd dibistana bi kurdî ya bi 
pereyan tercîh bike?! Du aliyê vê rewşê 
divê hebe. Yek carek dewlet divê 
mecbûrî bi kurdî jî perwerdeyê bike. Her 
wiha kes ango şexs jî karibe wek 
muteşebîs dibistanên kurdî jî veke. îcar 
her kes di tercîha xwe de serbest û azad 
e. 

Wekî din divê ku Kurd nepejirînin û 
tu car bi riyeke din razî nebin. 

ekûzkirin û edilandina rêbazên civakî 
yên ku bi egera ahengdariya civakê 
tên amadekirin, wekî dadê tên 


binavkirin. Pêwendiyên mirovan ên civakî û 
astengkirina neheqî û binpêkirina mafê 
mirov û parastina mafên mirov yên rewa bi 
saya dadê(hiqûqê) têne misogerkirin. 


Her çend ku wateya peyvê ya ferhengî 
were dayîn jî, ev kirû ji hêla têginî ve gelek 
wateyên din ên kûr û berfireh di xwe de 
dihundirîne. Heke ku li welatekî hiqûq hatibe 
binpêkirin û mafên mirov yên rewa hatibin 
mandelekirin, tu kes nikare li wî welatî 
behsa jiyaneke azad û aramiya civakê bike. 
Lewre civak tenê ji xilbeya mirovan pêk 
nayê. Gelek tiştên din ên ku civakê dikin 
civak û çêj û tehmê didin jiyana wî/wê ya 
rojane, hene. Bo nimûne xwarin, vexwarin, 
vehesîn, aştî, aramî, azadî, ahengî, mal, 
milk, derdor, pêwendî, danûstendin... û 
hwd. 


Li cih û deverên ku binpêkirina mafê 
mirovan xurt, belê hukmê dadmendiyê qels 
be, hejmara mezringeyên azadîxwaz û 
demokratîk jî (ên mîna rêxistin, sendîka, 
partî, komel, sazî û dezgeyên ku bi hinceta 
pêkanîna dadmediyê tevdigerin) jî ew qas 
zêde ye. Lewre ew sazî û mezringeyên ku 
bi mebest û egera parastina mafê mirovan 
tên avakirin, hêz û qinyateke mezin didin 
civakê û bandoreke erênî dihêlin. Ji bo wê, 
divê hiqûq û dadmendî ne ji bo parastina 
zilm û zordariya kes û hêzên serdest; 
berevajî wê, divê ji bo kesên bindest û 
mafê wan ên rewa were bikaranîn. 

Dadmendî bastûra aramî û 
ahengdariya civakê ye. Heta ku li ser rûyê 
dinê maf û dadmendî neyên parastin, tu 
heyîn û heyberên jîndar yên vê dinê nikarin 
hebûna xwe bidomînin. Carekê, parsenga 
ahengdariya dinê, girêdayî pêwendiyên 
mirov ên bi xwezayê re dirb û dirûv digire. 
Yanê gava ku hiqûq û dadmendiya dinê 
xerab dibe, aheng û guncaniya ser rûyê dinê 
jî serobin dibe. 

Hiqûq, li gorî rêbazên hiqûqnasiyê , 
wekî du cureyên bingehîn tê hesibandin: 

1. Hiqûqa arizî 

2. Hiqûqa giştî 

Hiqûqa arizî: Wekî hiqûqa ku bi 
mebesta parastina pêdivî û berjewendiyên 
mirov, tê bikaranîn, tê binavkirin. Bo 
nimûne; hiqûqa bezirganiyê, hiqûqa 
şaristaniyê, hiqûqa ramanê, hiqûqa 
baweriyê... û hwd. Li gorî vê hiqûqê, pêdivî 
û berjewendiyên mirov, ji bo her kesî 
heman tişt e. Belê di rastî û karvaniya 
jiyanê de, hin pêdivîji bo hin kesan tenê 
wekî daxwaz û ji bo hin kesan jî wekî 
diviyatî têne pejirandin. Ev jî tê wê wateyê 
ku mirovahî ji hiqûq ji dadmendiyê bi dûr 



ketiye û û mirov wekî alaveke neheqiyê tê 
bikaranîn. 

Hiqûqa giştî: Wekî hiqûqa bi mebesta 
parastina berjewendiyên mirovan ên 
hevpar(ên civakê) tê bikaranîn, tê 
binavkirin. Bo nimûne; Hiqûqa bingehîn, 
hiqûqa cezayê, hiqûqa kar û xebatê, 
hiqûqa aboriyê, hiqûqa rêveberiyê, hiqûqa 
darizandinê... û hwd. Li gorê vê hiqûqê, 
xizmet û suxrevaniya civakê li ser pişta 
dûgela(dewleta) wî wlelatî ye.Û divê bi 
destê wê pêk bê. 

Mixabin, hiqûq û dadmendiya dinê jî 
îro dişibe pergal û rêveberiya wê ya 
sitemkar. Kes û hêzên ku navê hiqûqê ji 
ser zar û zimanê wan nakeve û nemaze jî 
mafê mirovan û wekî beniştekî pûç di 
hundirê devê xwe de dibin û tînin, radibin 
singê neheqiyê dikutin û tûrê bêmafî û 
bêbaviyê pê dardedikin. Bila ne behsa maf 
û hiqûqê bikin û ne jî neheqiyê belav bikin. 
Ma ku hiqûq hebe, ew qas êrîşkirin, 
dagîrkirin, parvekirin û dardekirin ji bo çi 
ye? Ma ku dadmendî hebe, ev qas şer û 
pevçûn, girtin, kuştin û darizandin ji bo çi 
ye? Heke maf û mafdarî hebe, ew qas 
birçîtî, tazîtî, xizanî û nezanî ji bo çi ye? 
Heke rastî û duristî hebe, ew qas rûtî û 
durûtî ji bo çi ye? 

Bêguman, maf û azadî qet nayê 
wateya bêsînoriyê. Azadî, ne ew tiştê ku 
mirov di dil û mêjiyê xwe de disêwirîne û li 
gorî dil û daxwaza xwe pêk tîne ye. Azadî, 
ew mafê mirov ê rewa ku bi mafê 
mirovekî/e din re hatiye sînordarkirin e. 
Yanê li gorî vê raveyê, tu kes nikare sînorê 
mafê xwe der bas bike û mafê mirovekî/e 
din dagîr û binpê bike. Belê dinya û mirov 
bi xwe jî şahidê vê yekê ye ku, kî xwediyê 
hêz û serdestiyê be, mixabin ew heman 
gavê dibe xwediyê maf û azadiyê jî. Dibe 
ku ew xwe serwer û azad bihesibînin; belê 
tu car ne dadmend û mafdar in. Û ew bi 
navê serweriyê, hiqûq û dadmendiyê binpê 
dikin. Ew li gorî kêfa dilê xwe tevdigerin. 
Wekî ku William Pitt dibêje: " Li cihê ku 
hiqûq diqede, kêf û daxwaz dest pê dike." 

Em ê vegotina xwe bi gotina Gandî (yê 
gorbihûşt) bi dawî bikin: "Pergala 
neheqiyê, bi dadmendiyê tê hilweşandin." 


Kaniya Helbestan 


ÛMIR QEDiYA 

Letîf Epozdemir 


Tenêbûn halê Xuda ye 
Çima naçî tu dîwana cimetê 
Bêkesî derdê sala ye 
Daxil bibe kûraniya sihbetê 

Piştevan be ji dozê re 
Li bejnê ke tu kirasê rûmetê 
Her dem rast be ji yarê re 
Bibe guhdarê qise û şîretê 
Evîn qediya, koçebar bû 
Me ji destan pirkişandî 
zehmetê 

Yarxeyidîji me dûr çû 
Ne bû nesîb ku em bikin 
dawetê 

Êdî kal in dipên roja 
Şiyarnebûn em ji xewna 
xefletê 

Ne man em dûrji qewl û 
bela 

Mevenexwarjişerab û 
şerbetê 

Emrê dinê zû derbaz bû 
Me jê ne dît serfiraza lezzetê 
Heta duhî sergerdan bûn 
îro ketin dû fêkiyê cenetê. 

BÊJE ZALiM 

Bêje zalim tu niyetê 
Evîna dil ji bo kî tê 
Ku ne ez bim li vê dinê 
Kî ji ter dike qametê. 
Wer bi tîra min nekuj e 
Navêje ber piyê neyar 
Va çand sal e sedem tu 

yî 

Ku dilê min maye beyar. 

Were rayê êdî bese 
Ezê bi te bikim îman 
Ji bona birîna hinav 
Bibe tu merhem û 
derman. 

De rûneyne li ber camê 
Pora guzvan ne de bayê 
Li jorê be li eywanê 
Dilê hesûd pê êşayê. 

Ax rebiyo çiye me sûç 
Çima ewqas cewr û cefa 
Ma nabînim tenê rojek 
Dilek hêsa kef û sefa. 

Agirî, hejmar 38, 30’ê Aprîla 2006 


ÇAND U HUNER 


Çeprast: 

1. Welateke herî biçûk yê cîhanê. 

2. Damezirînerê hikûmeta Mad. 

3. Yekji notên muzîkê - Helbesvanekî navdar yê Kurd. 

4. Evro - êş. 

5. Paranewe bi Kurmancî - Welatê herî dirêjyê Cîhanê. 

6 . Berevajiya wê dibe yek ji Bajarên bakûra îranê - Dibêje bi 
Soranî. 

7. Pêş nine - Yek ji astarên dora topa erdê. 

8 . Ev bi Îngîlîzî ku ji bo nîşandan tişt û alevan tê bi kar anîn - 
Helbestvanê navdar yê Kurdistana Bakûr - Ev bi Farsî. 

9. Nivîskarekî bi nav û deng yê Feransî. 

10. Peyvekî Îngîlîzî ye ku hekî P bihê zêdekirin, dibe dijberî. 


Serjêr: 

1. Welatek di Asiya Rojava de. 

2. Rêze çiyayek di Kurdistana Bakûr de. 

3. War bi Turkî - Berevajiyê wê dibe navê çiyayekê di Sine de 
- Kurtiya Peyva kîderê ye. 

4. Germahiya Agir - Di Îngîlîzî de tê wateya lêkera E - Roj bi 
Soranî. 

5. Hekî Ç bihê zêdekirin tê wateya bizmarên erdê - Yek ji 
alavên mixenîkan. 

6 . Ne cahêl e - Hekî bihê berevajî kirin, tê wateya aqil nine. 

7. Hekî H bihê zêdekirin, dibe lîstikeke li ser cemedê - Hekî 
bihê berevajî kirin, tê weteya jan - Duhî nine. 

8 . Ne bi Îngilîzî - Heywanekî çolê ye. 

9. Welatekî Afrîqî ye. 

10. Çêkerê alava Tenk. 


Xaçepirs 


Amadekar: Meryem 

Peyva veşartî 

Besiva Xaçepirsa hejmara 37’an 


123 4567 39 10 



Bersiva Sudoku a hejmara 37’an 

Sudoku 

Xwendevanên hêja! 

Jî bo serrast kîrina "Sudoku" wan xalên jêrîn 
li berçav bigirin 

1. Hejmarên 1-9’ê di rêza serjêr de dubare nabin. 

2. Hejmarên 1-9’ê di rêza çeprast de dubare nabin. 

3. Hejmarên 1-9’ê di nava stûneke 3x3 de dubare 
nabin. 

îran ll’emîn Welatê Pir Bûyer Di 
Cîhanê De Ye 



Iran ll'mîn welatê pir bûyer yê cîhanê hate nasîn 



i gor rapora saziya 
Ticareta cîhanî, îran bi 
235 bûyerên siroştî û 


nesiroştî di midehê 3 dehsalên 
borî de wekî ll'mîn welatê pir 
bûyer yê cîhanê hate nasîn. 
Rapor dide eyanê ku qasê 
bûyerên xwezayî û ne siroştî 
di astê cîhanê de herweha ber 
bi zêde bûnê diçe. Di halekê 
de ku ziyan û zirarên çavkanî 
girtîji wan qewmînane di 
dehsala 1960'an de ku her sal 
8/8 Milyard dolar e, ev 
hejmare li dehsala borî de her 
sal 57/5 milyard dolar zêde 
kiriye. Li gorî raporê, sala 
2005'an xirabtirîn sal ji bo 
qewmîna bûyerên siroştî û ne 


siroştî bûye ku di encama wê de 
83 Milyard dolar zirar gihîştiye 
aboriya cîhanê. 

Di rapora hatî de sercem 
bûyerên siroştî û nesiroştî yên 
qewimî di 170 welatên cîhanê de ji 
sala 1962 hetanî 2004'an xjstiye 
ber Lêkolînan. Ku li gor vê îran di 
refa ll'an de cih girtiye û ji 235 
bûyerên cur be cur di îranê de 
140 bûyer siroştî û 95 jî nesiroştî 
bûne. Çîn, Hind, Amerîka, Fîlîpîn, 
Endoniziya, Bengiladiş,Birazîlya, 
Mekzîk, Nîciriya û Pakistan bi jêz li 
pêş îranê de cih girtine. Piştî îranê 
jî Japon bi 218 bûyeran ku 168 ji 
wan siroştî û 48 jî nesiroştî bûne 
di rêza dazdan de ye. 

Jêder: "iran-chabar.de" 


Wezareta Karê Derve ya Amerîka: 

“îran çalaktirîn welatê piştevanê Terorîzmê “ 


Wezareta Derve ya Amerîkayê 
rapora salane ya xwe li ser rewşa 
terorîzmê di cîhanê de weşand û tê de 
Sipaha Pasdaran û Dezgeha 
Ewlekarî ya îranê bi piştevaniya 
rasterast ji terorîzmê û kiryarên 
terorîstî tawanbar kir. 

Rapora han dide eyanê ku Sipaha 
Pasdaran di cehda tevlihev û alozkirina 
rewşa îraqê ji rêya alîkariyên malî bi 
hêzên terorîstî û neraziyên Îraqî ye. 
Her wiha îşare bi piştevaniya îran ji 
Girûpên Felestînî û Hizbulaha 
Lobnanê û haydana wan bo 
encamdana kiryarên terorîstî, dike. 

Rapor îşare bi hebûna berpirs û 
endamên payebilind yên E[ Qaîdeyê di 
îraqê de dike û dibêje ku îranê karîna 


çêkirina 
çekên 
Biyolojîk û 
Kîmyayî 
heye û 
nigeraniya 
xwe li ser 
egera 
alîkariya 

îranê bi girûpên terorîstî di 
bidestxistina wan çekane de daye 
zanîn. 

Her wiha rapor hejmara kiryarên 
terorîstî ji 3142 nimûnên di sala 2004' 
an de, bi 11 hezar nimûne di sala 
2005'an de îşarê dike û welatên weke 
Kûba, Lîbiya, Sûdan, Sûriya û Koreya 
Bakûr jî bi welatên piştevanê terorîzmê 
dide nasandin. 



Berhemeke Nû 


Berga Duyem Ya Rêze 
Berhemên Dr. Qasimlo Derket 

"Tavgey 
Heqîqet" 

(Sûlava 
Heqîqetê), 
navê pirtûkeke 
rêzokî ye ku 
beşek ji 

berhemên 
bihagiran yên 
şehîdê nemir 

Dr. Ebdulrehman Qasimlo di nava rûpelên xwe de 
cih kirine. Berga nû û duyem di 320 rûpelan de 
hatiye amade kirin û di çend rojên çûyî hate çap û 
belav kirin. 

Berga duyem ya pirtûkê di 5 feslan de hatiye 
berhev kirin. Berga duyem ya "Tavgey Heqîqet" bi 
destpêkekê ku ji aliyê birêz Kawe Behramî hatiye 
nivîsandin, dest pê dike. Fesla yekem, hevpeyvînên 
rojnameyî û çapemeniyên cuda cuda ên Dr. 
Qasimlo pêk tîne. Fesla duyem hevpeyvînên 
Radyoyî li xwe digre. Fesla sêyem jî Kongireya 
Pêncem ya PDK îranê û xebat û têkoşînên têkildar 
yên wê ne. Fesla çarem Mîtînga mezin ya 
Mehabadê ye. Fesla pêncem ya berga duyem jî 
gotareke Dr. Qasimlo li ser fîlmê ye. Li gor gotina 
berhevkarê pirtûkê, birêz Kawe Behramî ev pirtûka 
rêzokî di çar bergan de tê pêşkêş kirin. 

Desteya Nivîskar ya Agîrî bona derketina 
berga duyem ya "Tavgey Heqîqet"ê sipas û 
destxweşiyê dibêje kekê Kawe Behramî û li kar û 
xebatê ji wî re hêviya serkevtinê dixwaze. 




































